প্রশ্ন (২১/২২১) : মুর্দাকে গোসলের অধিক হকদার কে? গোসলের পদ্ধতি কি? লাশ কবরে রাখার নিয়ম কি? বিস্তারিত জানিয়ে বাধিত করবেন।  -সাঈদুর রহমান ও রেযাউল হক সরকার  কাশিপুর, জীবননগর, চুয়াডাঙ্গা।  উত্তর : সুন্নাতী তরীকায় গোসল করাতে সক্ষম এমন নিকটাত্মীয় মুর্দাকে গোসল করাবেন। নিকটাত্মীয়দের মধ্যে এমন কেউ না থাকলে অন্য কেউ করাবেন। পুরুষ মাইয়েতকে পুরুষ এবং মহিলা মাইয়েতকে মহিলা গোসল করাবেন। তবে শিশুকে মহিলারাও গোসল করাতে পারবেন (ফিক্বহুস সুন্নাহ ১/২৬৮ পৃঃ)। স্বামী স্ত্রীকে কিংবা স্ত্রী স্বামীকে নির্দ্বিধায় গোসল করাতে পারেন। রাসূলুল্লাহ (ছাঃ) স্বীয় স্ত্রী আয়েশা (রাঃ)-কে বলেছিলেন, আমার পূর্বে তুমি মারা গেলে আমি তোমাকে গোসল দেব, কাফন পরাব, জানাযা পড়াব ও দাফন করব (ইবনু মাজাহ হা/১৪৬৫)। আবুবকর (রাঃ)-কে তাঁর স্ত্রী আসমা বিনতে উমাইস (রাঃ) এবং ফাতিমা (রাঃ)-কে তাঁর স্বামী আলী (রাঃ) গোসল দিয়েছিলেন (বায়হাক্বী ৩/৩৯৭; দারাকুৎনী হা/১৮৩৩, সনদ হাসান)। বিসমিল্লাহ বলে ডান দিক থেকে ওযূর অঙ্গ সমূহ প্রথমে ধৌত করবে। ধৌত করার সময় হাতে ভিজা ন্যাকড়া রাখবে। যথাযথ পর্দার সাথে মাইয়েতের শরীর থেকে পরনের কাপড় খুলে নেবে। গোসলের সময় মাইয়েতের লজ্জাস্থানের দিকে তাকাবে না বা খালি হাতে স্পর্শ করবে না। তিন বা তিনের অধিক বেজোড় সংখ্যায় সমস্ত দেহে পানি ঢেলে দিবে। গোসল শেষে কর্পূর বা কোন সুগন্ধি লাগাবে। মুর্দা মহিলা হলে চুল খুলে তিনটি বেনী করে পিছন দিকে ছড়িয়ে দেবে (তালখীছু আহকামিল জানায়েয, পৃঃ ২৮-৩০)। মাইয়েতকে তার নিকটাত্মীয়দের মধ্যে সর্বাধিক প্রিয় পুরুষ ব্যক্তিগণ কবরে নামাবেন, যিনি দাফনের পূর্বরাতে স্ত্রী সহবাস করেননি। মোর্দাকে পায়ের দিক থেকে কবরে নামাবে। তবে সমস্যা হলে সুবিধা অনুযায়ী যে কোনভাবে নামানো যাবে। মাইয়েতকে ডান কাতে ক্বিবলামুখী করে শোয়াবে এবং এ সময়ে কাফনের কাপড়ের গিরাগুলি খুলে দেবে (ফিক্বহুস সুন্নাহ ১/২৯০)। কবরে রাখার সময় বিসমিল্লাহ ওয়া আলা মিল্লাতে রাসূলিল্লাহ বলবে। কবর বন্ধ করার পরে উপস্থিত সকলে বিসমিল্লাহ বলে তিন মুষ্টি করে মাটি কবরের মাথার দিক থেকে পায়ের দিকে ছড়িয়ে দেবে (তালখীছু আহকামিল জানায়েয, পৃঃ ৫৮-৬৫, ৬৯; দ্রঃ ছালাতুর রাসূল (ছাঃ) ১৮৯-৯৩ পৃঃ)।